20.1.2023
DA
Den Europæiske Unions Tidende
C 20/5
HAR VEDTAGET DENNE HENSTILLING:
KAPITEL I: MÅL, ANVENDELSESOMRÅDE OG PRIORITERING
1)
I denne henstilling fastsættes en række målrettede foranstaltninger på EU-plan og nationalt plan for at støtte og øge kritisk infrastrukturs modstandsdygtighed på frivillig basis med fokus på kritisk infrastruktur af væsentlig grænseover­ skridende relevans og i identificerede nøglesektorer såsom energi, digital infrastruktur, transport og rummet.
Disse målrettede foranstaltninger består af øget beredskab, styrket reaktion og internationalt samarbejde.
2)
Oplysninger, der deles for at nå denne henstillings mål, og som er fortrolige i henhold til EU-regler og nationale regler, samt regler om forretningshemmeligheder bør kun udveksles med Kommissionen og andre relevante myndigheder, hvis en sådan udveksling er nødvendig for den rette anvendelse af denne henstilling.
Denne henstilling berører ikke beskyttelsen af medlemsstaternes væsentlige interesser med hensyn til national sikkerhed, offentlig sikkerhed eller forsvar, og ingen medlemsstat bør forventes at dele oplysninger, der strider mod disse interesser.
KAPITEL II: ØGET BEREDSKAB
Foranstaltninger på medlemsstatsplan 3)
Medlemsstaterne bør overveje en tilgang, der omfatter alle farer, når de ajourfører deres risikovurderinger eller deres eksisterende tilsvarende analyser i overensstemmelse med udviklingen i arten af de aktuelle trusler mod deres kritiske infrastruktur, navnlig i identificerede nøglesektorer og så vidt muligt i alle sektorer, der er omfattet af den kommende nye retlige ramme for kritiske enheder.
4)
Medlemsstaterne opfordres til at fremskynde det forberedende arbejde og vedtage foranstaltninger, der øger modstandsdygtigheden, hvor det er muligt, som fastsat i den kommende retlige ramme for kritiske enheder, med særligt fokus på samarbejde og relevant informationsudveksling mellem medlemsstaterne og med Kommissionen, på at identificere kritiske enheder med væsentlig grænseoverskridende relevans og på at øge støtten til identificerede kritiske enheder med henblik på at forbedre deres modstandsdygtighed.
5)
Medlemsstaterne bør støtte eksperters uddannelse og øvelser samt udveksling af bedste praksis og erfaringer mellem eksperter.
Medlemsstaterne bør tilskynde eksperter til at deltage i eksisterende uddannelsesplatforme, både nationale og internationale, for eksempel inden for rammerne af EU-civilbeskyttelsesmekanismen.
6)
Medlemsstaterne bør opfordre og støtte operatører af kritisk infrastruktur, i hvert fald i energisektoren, til at foretage stresstest i overensstemmelse med principper, der i fællesskab er opnået enighed om på EU-plan, hvor det er gavnligt.
Ved stresstest bør kritisk infrastrukturs modstandsdygtighed over for antagonistiske menneskeskabte trusler vurderes.
Medlemsstaterne bør derfor sigte mod at identificere relevant kritisk infrastruktur, der skal testes, og rådføre sig med relevante operatører af kritisk infrastruktur så hurtigt som muligt og inden udgangen af første kvartal 2023.
Desuden bør medlemsstaterne støtte operatørerne af kritisk infrastruktur, så de gennemfører disse test så hurtigt som muligt og tilstræber at afslutte dem inden udgangen af 2023 i overensstemmelse med national ret.
Rådet agter at vurdere status for stresstest inden udgangen af april 2023.
7)
På grund af den hastige udvikling i truslerne mod kritisk infrastruktur er det af afgørende betydning at opretholde et højt beskyttelsesniveau.
Medlemsstaterne opfordres til at afsætte tilstrækkelige finansielle ressourcer til at styrke deres relevante nationale myndigheders kapacitet og til at støtte dem med henblik på at øge kritisk infrastrukturs modstandsdygtighed.
Medlemsstaterne opfordres også til at afsætte tilstrækkelige finansielle ressourcer til de myndigheder, der er ansvarlige for håndteringen af omfattende cybersikkerhedshændelser, for at støtte dem og for at sikre, at deres enheder, der håndterer IT-sikkerhedshændelser (CSIRT’er), og kompetente myndigheder mobiliseres fuldt ud i henholdsvis netværket af CSIRT’er og EU-CyCLONe.